Klassikaraadio

**Klassikaraadio** on Eesti Rahvusringhäälingu programm, mis alustas tööd 1. aprillil 1995 Eesti Raadio kolmanda programmina. Alates 17. detsembrist 1998 on Klassikaraadio eetris ööpäev läbi ja üle riigi kuuldaval FM-lainealal.

Jaam edastab kultuurisaateid ning klassikalist muusikat, džäss- ja folkmuusikat. Programmis on olulisel kohal kontserdiülekanded Eestist ja mujalt, sealhulgas Jazzkaare, Viljandi pärimusmuusika festivali, ERSO ja Eesti Filharmoonia Kammerkoori kontsertide ülekanded. 

Klassikaraadio on vahendanud tihedas koostöös Euroopa Ringhäälingute Liiduga (European Broadcasting Union, EBU) Eesti muusikat raadiojaamadesse üle kogu Euroopa.

## Toimetus
Klassikaraadio esimene peatoimetaja oli Tiia Teder. Praegune on Miina Pärn. Tegevtoimetaja on Marge-Ly Rookäär. Toimetusse kuuluvad Nele-Eva Steinfeld, Liina Vainumetsa, Kersti Inno, Ivo Heinloo, Lisete Velt, Johanna Mängel, Kaisa Jõhvik jt.

## Tegevus

Lisaks igapäevasele raadioprogrammile on Klassikaraadio korraldanud klassikalist muusikat propageerivaid projekte. Näiteks 2015. aastal valiti Klassikaraadio eestvedamisel ja koostöös Eesti Rahvusraamatukoguga Eesti klassikaplaati. Kuulajad valisid veebihääletuse teel kõigi aegade olulisemaks Eesti klassikaalbumiks Arvo Pärdi "Tabula rasa" (ECM 1984).

2015. aastal toimus Klassikaraadio korraldusel Tallinnas rahvusvaheline heliloojate rostrum 29 riigi osavõtul. Koostöös EBU ja Viljandi pärimusmuusika festivaliga korraldas Klassikaraadio 2016. aastal Viljandis EBU Folk Festivali ning vahendas EBU liikmesriikide raadiojaamadesse 28 festivali kontserdi salvestist.

Alates 2015. aastast korraldab Klassikaraadio 1. oktoobril rahvusvahelise muusikapäeva e-viktoriini, milles osalevad igas vanuses muusikasõbrad. 

Klassikaraadio korraldab raadiomajas ja toimetuse ruumides stuudiokontserte. Koostöös ansambliga U on toimunud alates aastast 2013 kontserdisari URR (ansambel U: Eesti Rahvusringhäälingus) Eesti Raadio 1. stuudios. 

Klassikaraadio korraldab stuudioesinemisi muusikakoolide õpilastele sarjas "Noorte stuudio" alates 2015. aastast. 

2012. aastal sai alguse koolikontserdisari "Klassikaraadio tuleb külla". Kontserdisarja eesmärk on pakkuda kooliõpilastele klassikalise muusika kuulamise võimalusi ja äratada nendes muusikahuvi, samuti korraldada noortele muusikutele esinemis- ja publikuga kohtumise võimalusi. Kontserdid on suhtlevas vormis – muusikud tutvustavad klassikalist muusikat, oma pille ja Klassikaraadiot. 2013. aastal pälvis kontserdisari Eesti Rahvusringhäälingu aastapreemia. Projekt kandideeris üle-eestilisel suhtekorralduskonkursil auhinnale kõrvuti suure eelarvega projektidega. 2015. aastal ilmus Klassikaraadio 20. aastapäevaks CD "Klassikaraadio tuleb külla" projektis osalenud noorte interpreetide salvestistest.

## Saateid
* "Fantaasia" 1998–
* "Helikaja" 
* "Ööülikool"
* "Delta" 
* "Nyyd-muusika" 1994– 
* "Dünastia"
* "Lihtsalt nostalgia"
* "Muusikatuba"
* "Vanamuusikatund"

### Varasemaid saateid
* "Ütle, mis sul on"
* "Spiikker"
* "Keelekõrv"
* "Areaal"
* "Ideaalmaailmad"

## Sagedused
* Tallinn 106,6 MHz 
* Järva– ja Jõgevamaa 107,6 MHz 
* Põlva–, Võru–, Valga– ja Tartumaa 105,7 MHz
* Pärnu 107,3 MHz
* Viljandi 90,5 MHz
* Tartu 90,3 MHz
* Narva 89,4 MHz
* Lääne-Virumaa 104,5 MHz 
* Ida-Virumaa 90,4 MHz
* Läänemaa 106,3 MHz
* Hiiumaa 94,9 MHz
* Orissaare 107,8 MHz
* Kuressaare 107,0 MHz
* Sõrve poolsaar 103,7 MHz
* Raplamaa 89,1 MHz

## Tunnustus
* 2002 – Eesti Muusikanõukogu muusikapreemia (muusikaelu aktiivse kajastamise eest, eesti heliloojate ja interpreetide loomingu tutvustamise ning propageerimise eest nii kodu- kui ka välismaal)
* 2017 – Eesti Fonogrammitootjate Ühingu väljaantav Eesti muusikaettevõtluse auhind aasta raadiojaama kategoorias

## Vaata ka
* Eesti raadiojaamade loend

## Viited

## Välislingid
* Koduleht
* Klassikaraadio otseülekanne iRadio.ee
* Hanna Miller. Elulust ⟩ Klassikaraadio peatoimetaja Tiia Teder: "Ma ei oska siiani huvitavamat tööd ette kujutada!" Postimees 60+, 12. märts 2025
* Kaspar Viilup. Tiia Teder: nooremad inimesed ei vihka enam klassikalist muusikat ERR Kultuur, 1. aprill 2025
* Klassikaraadio otseülekanne radio.ee